Fimmtugasti rampurinn í átakinu Römpum upp Ísland var formlega opnaður í Fjarðargötu í Hafnarfirði í morgun. Markmið átaksins er að setja upp þúsund rampa fyrir 11. mars 2026 og er tilgangurinn að auka aðgengi hreyfihamlaðra að þjónustu, verslun og veitingahúsum á Íslandi. Vilhjálmur Hauksson, 13 ára nemandi í Setbergsskóla í Hafnarfirði, opnaði fimmtugasta rampinn rétt fyrir hádegi. Vilhjálmur hefur verið duglegur að láta til sín taka í tillögum og umræðu um mannréttindi, skólamál, umhverfismál og aðgengismál. Fréttastofa náði tali af honum rétt eftir opnunina.